แบงก์เปิดสาขาห้างรอขายพันธบัตรไทยเข้มแข็ง
แบงก์เชิญผู้สูงอายุช็อปพันธบัตรไทยเข้มแข็ง หลังครึ่งวันเหลืออื้อ สาขาห้างยังเปิดรอ
7 มิ.ย. 2553

แบงก์เชิญผู้สูงอายุช็อปพันธบัตรไทยเข้มแข็ง หลังครึ่งวันเหลืออื้อ สาขาห้างยังเปิดรอ
นายสมพงษ์ หงส์หาญณรงค์ ผู้จัดการผลิตภัณฑ์การลงทุน ธนาคารไทยพาณิชย์ เปิดเผยว่า ขณะนี้พันธบัตรออมทรัพย์ไทยเข้มแข็งที่เปิดจำหน่ายผู้สูงอายุ 60 ปีขึ้นไปเป็นวันแรก ยังมีเหลือกระจายตามสาขาต่าง ๆ รวมทั้งสาขาภายในห้างสรรพสินค้า ซึ่งจะเปิดขายทั้งวันจนถึงเวลาธนาคารปิดทำการ 15.30 น. ส่วนสาขาภายในห้างสรรพสินค้าเพิ่งเปิดขายตามเวลาของห้างสรรพสินค้าประมาณ 10.30 น. โดยจะเปิดขายจนกระทั่งถึงเวลาปิดสาขา ดังนั้นผู้สูงอายุที่สนใจจองซื้อในวันนี้ยังมีสิทธิ์ได้ทุกคน
นายสมพงษ์ เปิดเผยว่า ธนาคารได้ยอดจากกระทรวงการคลังจำนวน 1.8 หมื่นล้านบาท โดยในช่วง 12.00 น. ยอดซื้ออยู่ที่ 2,951 ล้านบาท ขณะนี้แต่ละสาขายอดเริ่มชะลอ เพราะผู้ซื้อมาตั้งแต่ช่วงเช้า
รายงานข่าวจากธนาคารกสิกรไทย แจ้งว่า ขณะนี้ยังมีพันธบัตรเหลือจำนวนมาก ผู้สูงอายุสามารถเดินทางจองซื้อได้ทั้งสาขาทั่วไป และสาขาภายในห้างสรรพสินค้า จนถึงเวลาปิดทำการ โดยเมื่อเวลา 11.00 น. ยอดจองซื้อของธนาคารทุกสาขาทั่วประเทศรวมทั้งสิ้น 3,350 ล้านบาท จำนวนผู้สูงอายุ 4,311 ราย